“คลัง” ไม่ค้าน KTB ควบรวม TMB พร้อมไฟเขียวหลังแบงก์ชงแผน
“คลัง” ไม่ค้าน KTB ควบรวม TMB พร้อมไฟเขียวหลังแบงก์ชงแผน
3 ต.ค. 2561

นายประภาศ คงเอียด ผู้อำนวยการสำนักงานคณะกรรมการนโยบายรัฐวิสาหกิจ หรือ สคร. เปิดเผยว่า เรื่องของการควบรวมกิจการระหว่าง ธนาคารทหารไทย หรือ TMB กับธนาคารกรุงไทย หรือ KTB มีความเป็นไปได้ เนื่องจากที่ผ่านมา นายอภิศักดิ์ ตันติวรวงศ์ รัฐมนตรีว่าการกระทรวงการคลัง ไม่เคยคัดค้าน แต่ต้องปล่อยให้เป็นหน้าที่ของคณะกรรมการของแต่ละธนาคารที่ต้องเสนอเรื่องขึ้นมา ไม่ใช่ให้คลังสั่งลงไปที่ธนาคาร
ส่วนกรณีที่มีกระแสข่าวว่าบริษัทหลักทรัพย์ภัทรเป็นผู้ทำดีลในครั้งนี้ คาดว่าเรื่องดังกล่าวอาจไม่เป็นทางการ หากมีข้อเสนอเข้ามาที่กระทรวงการคลัง สำนักงานคณะกรรมการนโยบายรัฐวิสาหกิจจะต้องเข้าไปพิจารณาในรายละเอียด ก่อนเสนอต่อรัฐมนตรีคลังต่อไป
สำหรับการควบรวมกิจการของธนาคารพาณิชย์แต่ละแห่งอาจเริ่มจากปีนี้ หรือปีหน้า เพราะความต้องการของรัฐมนตรีคลังอยากเห็นหลังการควบรวมแล้วธนาคารมีขนาดใหญ่ขึ้นเพื่อแข่งขันกับธนาคารต่างชาติที่มีขนาดใหญ่มากกว่าหลายเท่า ซึ่งทิศทางในอนาคตก็เป็นอย่างนั้น รัฐมนตรีจึงอยากให้เป็นเช่นนั้น
ก่อนหน้านี้ ที่ประชุมคณะรัฐมนตรี (ครม.) มีมติอนุมัติหลักการ ร่าง พ.ร.ฎ.ออกตามความในประมวลรัษฎากรว่าด้วยการยกเว้นรัษฎากร (ฉบับที่..) พ.ศ…. หรือมาตรการเพื่อสนับสนุนการควบรวมธนาคารพาณิชย์ไทย ตามที่กระทรวงการคลังเสนอ ซึ่งจะมีการยกเว้นภาษีเงินได้นิติบุคคล ภาษีมูลค่าเพิ่ม ภาษีธุรกิจเฉพาะ และอากรแสตมป์ รวมถึงค่าธรรมเนียมให้แก่ ผู้ถือหุ้นของธนาคารพาณิชย์ หรือธนาคารพาณิชย์ที่ควบรวมกัน หรือโอนกิจการทั้งหมดหรือบางส่วนให้แก่กัน
โดยกระทรวงการคลังคาดว่าจะเสียรายได้จากส่วนนี้ประมาณ 600-1,400 ล้านบาท แต่จะชดเชยมาด้วยการขยายกิจกรรมทางเศรษฐกิจจากการลงทุนของภาคเอกชนเพิ่มเติมอีก อย่างน้อย 3-7 พันล้านบาทต่อรายที่ได้ควบรวมกิจการระหว่างกัน
บริษัทหลักทรัพย์ทรีนีตี้ มองว่า หากการควบรวมระหว่าง TMB กับ KTB เกิดขึ้นจริง มองว่าจะเป็นผลบวกกับ TMB มากกว่า เนื่องจากหากใช้วิธีการแลกหุ้น มีโอกาสที่ Swap Ratio จะอ้างอิงต้นทุนของคลังที่ 3.86 บาท ซึ่งเป็นราคาที่สูงกว่าราคาซื้อขายปัจจุบันของ TMB ค่อนข้างมาก